สนช.เตรียมพิจารณาร่างพระราชบัญญัติปรับปรุงกระทรวง ทบวง กรม (ฉบับที่ ..) พ.ศ. ...
สภานิติบัญญัติแห่งชาติ เตรียมพิจารณาร่างพระราชบัญญัติปรับปรุงกระทรวง ทบวง กรม (ฉบับที่ ..) พ.ศ. ...และร่างพระราชบัญญัติการเดินอากาศ (ฉบับที่ ..) พ.ศ. ...  ที่คณะรัฐมนตรีเสนอ  
          
 การประชุมสภานิติบัญญัติแห่งชาติ หรือ สนช. ในเวลา 10.00 น. วันนี้ 4 ธ.ค.61 พิจารณาร่างพระราชบัญญัติที่คณะรัฐมนตรีเสนอใหม่ 2 ฉบับ ได้แก่ ร่างพระราชบัญญัติปรับปรุงกระทรวง ทบวง กรม (ฉบับที่ ..) พ.ศ. ...และร่างพระราชบัญญัติการเดินอากาศ (ฉบับที่ ..) พ.ศ. ... รวมทั้งพิจารณาร่างพระราชบัญญัติที่คณะกรรมาธิการวิสามัญพิจารณาเสร็จแล้วในวาระ 2 และ 3 จำนวน 2 ฉบับ ได้แก่ ร่างพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา (ฉบับที่ ..) พ.ศ. ... ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. ... 

นอกจากนี้ ยังมีวาระพิจารณารายงานสรุปผลการดำเนินงานของคณะกรรมาธิการสามัญพิจารณาศึกษา เสนอแนะและรวบรวมความเห็นเพื่อประกอบการพิจารณาจัดทำร่างรัฐธรรมนูญ เล่มที่ 1 (กระบวนการจัดทำและการเสนอความเห็นประกอบการจัดทำร่างรัฐธรรมนูญ) คณะกรรมาธิการสามัญพิจารณาศึกษา เสนอแนะและรวบรวมความเห็นเพื่อประกอบการพิจารณาจัดทำร่างรัฐธรรมนูญพิจารณาเสร็จแล้ว และรายงานการพิจารณาศึกษา เรื่อง ปัญหาวิกฤตทรัพยากรธรรมชาติและสิ่งแวดล้อม กรณีศึกษาปัญหาการเปลี่ยนแปลงสภาพภูมิอากาศ คณะกรรมาธิการการทรัพยากรธรรมชาติและสิ่งแวดล้อมพิจารณาเสร็จแล้ว